Leon Levițchi

Leon D. Levițchi (n. 27 august 1918, Edineț, județul Hotin – d. 16 octombrie 1991, București) a fost un filolog anglist și lexicograf român, cunoscut ca traducător de literatură britanică și autor de dicționare și studii de referință.

Anii de copilărie și studii
Leon Levițchi s-a născut la Edineț, în Județul Hotin, ca fiu al lui Diomid Leu, preot și profesor, urmaș al multor generații de preoți ortodocși, și al Zinoviei născută Gârlea, învățătoare, înrudită cu scriitorul Emil Gârleanu. După școala elementară în localitatea natală, Leon Levițchi a urmat cursuri liceale la Cernăuți și la Hotin, absolvind examenul de bacalaureat la Cernăuți în 1937. Distingându-se la învățătură a obținut ca premiu o excursie în Norvegia.

Limba engleză a început să o stăpânească din copilărie, învățând-o prima dată după o carte primită de la bunicul său.
În anii 1937-1941 Levițchi a studiat limba și literatura engleză, precum și estetică și critica literară la Facultatea de litere și filosofie a Universității din București.

Cariera profesională și academică 
În anii participării României la cel de-al Doilea Război Mondial, el a fost recrutat ca translator din mai multe limbi la mai multe comandamente militare. După terminarea războiului Levițchi s-a căsătorit și a predat în anii 1946-1949 ca profesor de engleză la liceele „Profesorii Asociați” și apoi „Matei Basarab” din București.

Începând din 1949 Leon Levițchi a fost cadru didactic la Universitatea din București, întâi ca asistent (1949-1955), apoi lector (1955-1969). Între 1969 - 1980 a fost conferențiar și apoi  profesor universitar la catedra de limbi germanice de la Universitatea din București. În anul 1980 a ieșit la pensie, „la cerere”.  
  
Leon Levițchi a fost unul dintre cei mai reputați shakespeariologi români. A tradus în românește și publicat o ediție în 11 volume a operelor lui William Shakespeare. De asemenea, a fost autor sau coautor a numeroase manuale de limbă engleză, dicționare și studii de specialitate.

Împreună cu Andrei Bantaș a publicat o ediție bilingvă româno-engleză a poeziilor lui Mihai Eminescu, traducerile aparținându-le.

Scrieri alese 
 Dicționar român-englez, București, Editura Științifică, 1965
 Gramatica limbii engleze, București, Editura Științifică, 1967 (cu Ioan-Aurel Preda)
 Îndrumar pentru traducătorii din limba engleză în limba română, București, Editura științifică și enciclopedică, 1975
 Studii shakespeariene, Cluj-Napoca, Editura Dacia, 1976 
 Istoria literaturii engleze și americane, vol. I-II, Cluj-Napoca, Editura Dacia, 1985-1994 
 Limba engleză fără profesor, București, Editura Teora, 1997 
 Manualul traducătorului de limba engleză, București, Teora, 1994 
 Dicționar englez-român (editat împreună cu Andrei Bantaș), 1991
  A History of Romanian Literature, 1989 (traducere a lucrării lui George Călinescu Istoria literaturii române de la origini pînă în prezent, 1941; ediție revizuită de Alexandru Piru, 1982)

 Note 

 Legături externe 
 Expoziție comemorativă, Biblioteca V.A. Urechia, Galați 
 "Leon Levițchi, cel mai bun anglist din România, ar fi împlinit 95 de ani" , România literară nr. 36/2013, interviu de Lidia Vianu cu Veronica Focșeneanu
 Amintirea profesorului Leon D. Levițchi, Observator Cultural'' nr. 690, 13 septembrie 2013, interviu de Alexandru Dumitriu cu Veronica Focșeneanu, fiica profesorului
   Leon D. Levițchi (1918-1991), Contemporary Literature Press, Editura pentru Studiul Limbii Engleze prin Literatură, edited by C. George Săndulescu, București, 2013. ISBN 978-606-8366-91-3

Nașteri în 1918
Nașteri pe 27 august
Decese în 1991
Decese pe 16 octombrie
Angliști români
Decese în București
Oameni din Edineț
Oameni din județul interbelic Hotin
Lexicografi români
Profesori universitari români
Români basarabeni
Traducători români
Traducători din engleză în română